BLA พ้นจุดต่ำสุด จ่อกลับเข้า SET100Turnaround อย่างแข็งแกร่งในปี 2558
BLA ภาพรวมกำไร Q2/58 ที่จะกลับมาเติบโตอย่างมีนัยฯ เพราะไม่เห็นผลกระทบจากดอกเบี้ยขาลงแล้ว นอกจากนี้แนวโน้มการกลับเข้า SET100 ล้วนเป็นปัจจัยดึงดูดที่จะผลักดันหุ้น BLA ให้สามารถ outperform ค่าเฉลี่ยตลาดฯ ได้ในช่วง 3 เดือนข้างหน้า
15 มิ.ย. 2558

บล.เอเซีย พลัส ระบุในบทวิเคราะห์ (15 มิ.ย.) ว่า ฝ่ายวิจัยคาดบริษัท กรุงเทพประกันชีวิต จำกัด (มหาชน) หรือ BLA จะมีกำไรสุทธิไตรมาส 2/58 เท่ากับ 1.06 พันล้านบาท เติบโตอย่างมีนัยฯ ถึง 38.0% จากไตมาสก่อน และ 525.8% จากไตรมาสเดียวกันในปีก่อน เนื่องจากการลดลงของภาระการตั้งสำรองเบี้ยจากผลกระทบของอัตราดอกเบี้ยขาลงที่สูงถึง 1.70 พันล้านบาทในไตรมาส 1/58 แต่ในงวดนี้คาดว่าจะไม่ปรากฎ เนื่องจาก Bond yield ระยะ 10 ปี ที่ปรับตัวเพิ่มขึ้นมาแล้วถึง 38bp จากสิ้นไตรมาส 1/58 มาที่ 3.06%
ทั้งนี้ ฝ่ายวิจัยประเมินว่าว่ายังไม่น่าจะเห็นการโอนกลับสำรองที่ได้ดำเนินการไปแล้วกว่า 5 พันล้านบาทในงวดนี้ โดยคาดว่าบริษัทจะยังคงสำรองเบี้ยไว้ก่อนจนกว่าทิศทางอัตราดอกเบี้ยจะมีเสถียรภาพกว่านี้ แล้วจึงค่อยพิจารณาดำเนินการในภายหลัง สำหรับคาดการณ์เบี้ยรับรวม ยังหดตัวอย่างมีนัยฯ ส่วนใหญ่เป็นการลดลงของเบี้ยรับปีต่อ ส่วนคาดการณ์ค่าใช้จ่ายสำรองเบี้ยฯ รวมประเมินว่าจะลดลงมาใกล้เคียงปกติที่ 69% เนื่องจากยังเห็นการต่ออายุของเบี้ยระยะสั้นที่ขายไปในปีที่ผ่านๆ มา ทำให้ยังต้องสำรองเบี้ยระดับสูง ขณะที่คาด ROI ลดลงมาที่ 6.17% เนื่องจากพ้นช่วงจ่ายปันผลไปแล้ว
 
ฝ่ายวิจัยยังคงประมาณการผลการดำเนินงานปี 2558-59 โดยคาดแนวโน้มผลการดำเนินงานปี 2558 จะพลิกฟื้นอย่างมีเสถียรภาพจากปี 2557 จาก 1) ผลกระทบจากอัตราดอกเบี้ยที่เริ่มผ่อนคลายแล้ว และ 2) การปรับกลยุทธ์ธุรกิจเพื่อปรับโครงสร้างผลิตภัณฑ์ไปเน้นระยะยาวมากขึ้น
โดย BLA ตั้งเป้าหมายเบี้ยรับรวมปี 2558 หดตัวลง 7% จากปีก่อนนั้น ส่วนใหญ่เป็นการหดตัวของเบี้ยรับปีแรกถึง 11% จากปีก่อน เนื่องจากในไตรมาส 1/57 มีการขายผลิตภัณฑ์ออมทรัพย์ระยะสั้นเป็นจำนวนมาก จึงทำให้แนวโน้มเบี้ยรับรวมปี 2558 หดตัวลง ซึ่งเป็นปกติของการทำตลาดผลิตภัณฑ์ระยะสั้นประเภท 1 ปี เพราะจะเห็นเบี้ยฯ รับรวมครบกำหนดอายุเป็นจำนวนมาก โดยการเน้นขายผลิตภัณฑ์ระยะยาวจะให้ margin ที่สูงกว่า สำรองน้อยกว่า และยังช่วยเพิ่มฐานเงินกองทุน (CAR) มาที่ราว 400% แล้ว
 
แนะนำซื้อ และเลือกเป็น top pick ของกลุ่มประกันชีวิตที่คาดว่าราคาหุ้นจะสามารถ outperform ค่าเฉลี่ยตลาดฯ ได้ในช่วง 3 เดือนข้างหน้า ทั้งปัจจัยหนุนจากผลการดำเนินงานที่พ้นจุดต่ำสุดของปีไปแล้ว และแนวโน้มการกลับเข้ามาซื้อขายใน SET100 กำหนด Fair value ปี 2558 ที่ 66.35 บาท